O‘zbekistonning Iqtisodiy erkinlik indeksidagi o‘rni yaxshilandi

O‘zbekistonning 2020-yilgi Iqtisodiy erkinlik indeksidagi o‘rni ko‘tarildi, deb xabar bermoqda Moliya vazirligi matbuot xizmati.

AQShning The Heritage Foundation tashkiloti tomonidan yuritiladigan Iqtisodiy erkinlik indeksining 2020-yil uchun hisobotida O‘zbekiston 57,2 ball bilan 114-o‘rinni egalladi. Bu 2019-yilgi ko‘rsatkichdan (53,3 ball bilan 140-o‘rin) sezilarli yuqori.
Qayd etilishicha, mazkur indeks xorijiy investorlar tomonidan doimiy kuzatib boriladi va O‘zbekistonning indeksdagi o‘rni yuqorilashi tadbirkorlik muhitiga ijobiy ta’sir ko‘rsatib, to‘g‘ridan to‘g‘ri investitsiyalar oqimining oshishiga xizmat qiladi.
Iqtisodiy erkinlik indeksi to‘rtta asosiy yo‘nalish bo‘yicha 12 ta tarkibiy ko‘rsatkichdan tashkil topgan bo‘lib, mulkchilik huquqi, sud faoliyati samaradorligi, davlatning yaxlitligi, soliq yuki, davlat xarajatlari, fiskal salomatlik, biznes erkinligi, mehnat bozori erkinligi, monetar erkinlik, savdo erkinligi, investitsiyalar erkinligi va moliyaviy erkinlik kabi sohalarda jahon mamlakatlarini 0 dan (eng past) 100 gacha (eng yuqori) bo‘lgan shkalada baholaydi.
O‘zbekiston mazkur indeksning quyidagi tarkibiy ko‘rsatkichlarida eng yuqori o‘sishga erishdi:
Iqtisodiy erkinlik indeksining tarkibiy ko‘rsatkichlari bo‘yicha O‘zbekistonning natijalari quyidagi jadvalda keltirilgan:

Shuningdek, O‘zbekiston o‘tgan yilga nisbatan 26 pog‘onaga yuqorilab, MDHga a’zo mamlakatlar orasida eng jadal o‘sishni qayd etdi.
Ma’lumot uchun: The Heritage Foundation iqtisodiy tahlil markazi tomonidan 180 ta davlatning Iqtisodiy erkinlik indeksi 1995-yildan buyon yuritib kelinadi.
 O‘zbekiston Iqtisodiy erkinlik reytingida 140-o‘rinni egalladi